
	Παρουσίαση του βιβλίου του

δρος Ιωάννη Σ. Παπαφλωράτου

Γεώργιος Παπανδρέου

Πολιτική βιογραφία (1915-1964)

στο Σπίτι της Κύπρου

Το Σπίτι της Κύπρου και οι Εκδόσεις Λειμών παρουσιάζουν την Πέμπτη 16 Μαΐου 2019 και ώρα 18:00, στο Σπίτι της Κύπρου, Ξενοφώντος 2Α, Σύνταγμα, το βιβλίο του δρος Ιωάννη Σ. Παπαφλωράτου, Νομικού-Διεθνολόγου, καθηγητού στρατιωτικών σχολών Γεώργιος Παπανδρέου Πολιτική βιογραφία (1915-1964).


Χαιρετισμό θα απευθύνει ο Πρέσβης Κυπριακής Δημοκρατίας κ. Κυριάκος Κενεβέζος.   

Για το βιβλίο θα μιλήσουν η κ. Κατερίνα Βαρελά, Πολιτικός επιστήμων, ιστορικός, Γραμματέας Δ.Σ. Ιδρύματος Γεωργίου Παπανδρέου, ο κ. Ανδρέας Κούκος, Νομικός, ιστορικός, Πρόεδρος Εταιρείας Μελέτης και Έρευνας Νεότερης και Σύγχρονης Ιστορίας και ο κ. Δημήτριος Πανταβός, ιστορικός.

Την εκδήλωση θα συντονίσει ο δρ Κυριάκος Νικολάου-Πατραγάς, Επίκουρος Καθηγητής Ισλαμικού Δικαίου του Εθνικού και Καποδιστριακού Πανεπιστημίου Αθηνών

Το βιβλίο εμπλουτίζει την ελληνική ιστοριογραφία, αναφερόμενο σε γεγονότα που καλύπτουν μία κρίσιμη περίοδο της Nεότερης και Σύγχρονης Ιστορίας της Ελλάδας. Το έργο αυτό φωτίζει όλες τις πτυχές του βίου του αρχηγού της «Ενώσεως Κέντρου» και προσφέρει, βάσει πλούσιας αρχειακής έρευνας και πλήθους μαρτυριών, νέα στοιχεία για τον βίο και την πολιτική του σταδιοδρομία. Επίσης, το βιβλίο αναδεικνύει με επιστημονικό τρόπο το κοινωνικό πλαίσιο όλης της σχετικής εποχής που πραγματεύεται ο συγγραφέας. Το έργο συμπληρώνεται με ένα εκτεταμένο παράρτημα, στο οποίο εμπεριέχονται πολλά κείμενα του Γεωργίου Παπανδρέου, που καταδεικνύουν την θέση του σε μείζονα ζητήματα, όπως αυτό υπό τον τίτλο «Ο Βασιλεύς και το Έθνος» του 1921, η προκήρυξή του προς τις Ένοπλες Δυνάμεις του Απριλίου 1944, «Ο λόγος της απελευθερώσεως» του Οκτωβρίου 1944 κ.ά. Επιπλέον, παρατίθενται κείμενα και ντοκουμέντα που σημάδεψαν την πορεία του νεότερου ελληνικού κράτους όπως «Το Δημοκρατικό μανιφέστο» του 1922, το τηλεγράφημα του Churchill προς τον Άγγλο Αντιστράτηγο Scobie της 7ης Δεκεμβρίου 1944, το πόρισμα του Αντιστρατήγου Λουκάκη για το σχέδιο «Περικλής» κ.ά. Τέλος, στο βιβλίο υπάρχουν αφίσες, σπάνια φυλλάδια και φωτογραφίες της εποχής.

10 Μαΐου 2019

